Hvis man ikke synes ens børn er helt så intelligente, som de kunne være, kan man glæde sig over, at de sandsynligvis har en lavere risiko end deres mere intelligente klassekammerater for at kaste sig over ulovlige euforiserende stoffer.

En stor britisk undersøgelser viser i hvert fald en sammenhæng mellem høj intelligens i barnealderen og forbrug i ungdomsårene af stoffer som hash, kokain, amfetamin og ecstasy.

Undersøgelsen er foretaget i en meget stor befolkningsundersøgelse, der gennem adskillige år har fulgt en årgang, der i dag er 41 år gamle.

Forskerne fandt frem til deltagere i undersøgelsen, der har fået målt deres intelligens som fem-årige eller som 10-årige, og krydsede med oplysninger om deltagernes selverklærede forbrug af hash, kokain, amfetamin, ecstasy og "polydrug use" (mere end tre stoffer) som 16-årige og som 30-årige.

Man har desuden set på deltagernes sociale vilkår og forhold til forældrene som 16-årige, og på deres socialklasse, uddannelsesniveau og indkomstgruppe som 30-årige.

I gennemsnit var intelligenskvotienten 4-8 point højere på de deltagere, der selv sagde ja til et forbrug af ulovlige stoffer, end deres stoffrie årgangsfællers IK. Den gennemsnitlige IK for stofbrugerne var 110. 115 regnes i undersøgelsen for en høj intelligens, 100 er normalen.

For få år siden fandt andre britiske forskere en sammenhæng mellem høj intelligens og stort alkoholforbrug, så helt overraskende er det måske ikke, at vi denne gang kan se en sammenhæng mellem høj intelligens og brug af ulovlige stoffer.

Deltagernes forhold til forældrene som unge, og socialklasse som ældre var uden betydelig sammenhæng med stofforbruget. Man har dog ikke i undersøgelsen skelnet mellem misbrug og forbrug, men blot spurgt, om deltagerne har prøvet stoffet eller ej.

Der medfølger ikke i undersøgelsen en tolkning af sammenhængen, herunder om det overhovedet er en klar årsagssammenhæng eller fælles afspejling af en tredje skjult årsag. Men da undersøgelsen af alkohol og intelligens kom frem, var der forklaringer som gik på selvmedicinering af stress over høje krav både fra dem selv og fra omgivelserne, især hos de højt intelligente piger.

De kloge piger ser også i denne undersøgelse ud til at være endnu mere tilbøjelige til at tage ulovlige stoffer end kloge drenge. For en dreng med høj intelligens var sandsynligheden for at prøve ulovlige stoffer omkring halvanden gang højere end hans mindre intelligente klassekammerats. For højt intelligente piger var sandsynligheden fordoblet.

Læs resume af undersøgelsen i Journal of Epidemiology & Community Health: Intelligence across childhood in relation to illegal drug use in adulthood: 1970 British Cohort Study

